CELEX: 62008CN0508
Language: el
Date: 2008-11-20 00:00:00
Title: Υπόθεση C-508/08: Προσφυγή της 20ής Νοεμβρίου 2008 — Επιτροπή των Ευρωπαϊκών Κοινοτήτων κατά Δημοκρατίας της Μάλτας

7.2.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 32/18
            
         Προσφυγή της 20ής Νοεμβρίου 2008 — Επιτροπή των Ευρωπαϊκών Κοινοτήτων κατά Δημοκρατίας της Μάλτας
   (Υπόθεση C-508/08)
   (2009/C 32/28)
   Γλώσσα διαδικασίας: η μαλτέζικη
   Διάδικοι
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωποι: J. Aquilina, K. Simonsson)
   
      Καθής: Δημοκρατία της Μάλτας
   Αιτήματα της προσφεύγουσας
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι η Δημοκρατία της Μάλτας συνάπτοντας με την εταιρία «Gozo Channel Company Ldt» (GCCL), στις 16 Απριλίου 2004, δημόσια σύμβαση με ρήτρα αποκλειστικότητας χωρίς να προκηρύξει προηγουμένως διαγωνισμό, παρέβη τις υποχρεώσεις που υπέχει από τον κανονισμό 3577/1992 (1) του Συμβουλίου, της 7ης Δεκεμβρίου 1992, για την εφαρμογή της αρχής της ελεύθερης κυκλοφορίας των υπηρεσιών στις θαλάσσιες μεταφορές στο εσωτερικό των κρατών μελών (θαλάσσιες ενδομεταφορές-καμποτάζ), και, ειδικότερα, από τα άρθρα 1 και 4 του κανονισμού αυτού και
            
         
               —
            
            
               να καταδικάσει τη Δημοκρατία της Μάλτας στα δικαστικά έξοδα.
            
         Ισχυρισμοί και κύρια επιχειρήματα
   Προκειμένου να συνάψουν σύμβαση αποκλειστικότητας για την παροχή υπηρεσιών θαλάσσιας μεταφοράς μεταξύ Μάλτας και Gozo (Γκόζο), οι μαλτέζικες αρχές έπρεπε να είναι σε θέση να αποδείξουν, αφενός, ότι μια σύμβαση υπ' αυτούς τους όρους είναι αναγκαία για την επιβολή των υποχρεώσεων δημόσιας υπηρεσίας που πρέπει κατά την εκτίμησή τους να τηρούνται προς διασφάλιση της αποτελεσματικής παροχής της υπηρεσίας αυτής και, αφετέρου, ότι οι όροι της συμβάσεως είναι ανάλογοι προς τον επιδιωκόμενο σκοπό.
   Μολονότι η Επιτροπή αναγνωρίζει, κατ' αρχήν, ότι η αποτελεσματική παροχή αυτών των υπηρεσιών είναι θεμελιώδους σημασίας όσον αφορά τη διαδρομή Μάλτα-Γκόζο, εντούτοις διαπιστώνει ότι οι μαλτέζικες αρχές δεν απέδειξαν σε καμία περίπτωση ότι τα ως άνω δύο στοιχεία συντρέχουν εν προκειμένω: συγκεκριμένα, δεν εξέτασαν καν αν υπήρχαν ιδιώτες επιχειρηματίες που θα ήταν σε θέση να παράσχουν την υπηρεσία αυτή υπό τους ίδιους όρους και επί αμιγώς εμπορικής βάσεως. Εξάλλου, δεν απέδειξαν ότι η αποκλειστικότητα που παρέσχαν στη GCCL αποτελεί μέσο πρόσφορο προς επίτευξη του επιδιωκόμενου σκοπού και ανάλογο προς αυτόν.
   Πέραν τούτου, το γεγονός ότι η σύμβαση συνήφθη χωρίς να προηγηθεί διαγωνισμός, προκειμένου να διασφαλιστεί σε κάθε ενδιαφερόμενο επιχειρηματία η χωρίς διακρίσεις πρόσβαση στη σχετική αγορά, αντιβαίνει στις επιταγές του κανονισμού 3577/92.
   
      (1)  ΕΕ L 364, σ. 7.